
Dacă voi nu mă vreţi, eu vă vreu...! 


Iacov Eraclid, poreclit Despotul, perise ucis de buzduganul lui Ștefan Tomșa, care acum cîrmuia ţara, dar Alexandru 
Lăpuşneanul, după înfrîngerea sa în două rînduri, de oștile Despotului, fugind la Constantinopol, izbutise a lua oști 
turceşti și se înturna acum sa izgonească pre răpitorul Tomșa și să-și ia scaunul, pre care nu l-ar fi perdut, de n-ar fi 
fost vîndut de boieri. Intrase în Moldavia, întovărăşit de șepte mii spahii şi de vreo trei mii oaste de strînsură. Însă pe 


lîngă aceste, avea porunci împărătești cătră hanul tatarilor Nogai, ca să-i deie oricît ajutor de oaste va cere. 


Lăpuşneanul mergea alăturea cu vornicul Bogdan, amîndoi călări pe armasari turcești și înarmaţi din cap pănă în 


picioare. 
— Ce socoţi, Bogdane, zise după puţină tăcere, izbîndi-vom oare? 


— Să nu te îndoieșşti, măria-ta, răspunse curtezanul, ţara geme subit asuprirea Tomșei. Oastea toată se va supune cum 
1 se va făgădui mai mare simbrie. Boierii, câți i-au mai lăsat vii, numai frica morţii îi mai ţine, dar cum vor vedea că 


măria-ta vii cu putere, îndată vor alerga și-l vor lăsa. 

— Să deie Dumnezeu să n-aibi nevoie a face ceea ce au făcut Mircea-vodă la munteni; dar ţi-am mai spus, eu îi 
cunosc pre boierii noștri, căci am trăit cu dînșii. 

— Aceasta rămîne la înaltă înţelepciunea măriei-tale. 

Vorbind așa, au ajuns aproape de Tecuci, unde poposiră la o dumbravă. 

— Doamne, zise un aprod apropiindu-se, niște boieri sosind acum cer voie să se înfăţișeze la maria-ta. 

— Vie, răspunse Alexandru. 


Curînd intrară sub cortul unde el ședea încungiurat de boierii și căpitanii săi, patru boieri, din care doi mai bătrîni, iar 


doi juni. Aceștii erau vornicul Moţoc, postelnicul Veveriţă, spatarul Spancioc și Stroici. 

Apropiindu-se de Alexandru-vodă, se închinară pînă la pămînt, fără a-i săruta poala după obicei. 

— Bine-aţi venit, boieri! zise acesta silindu-se a zîmbi. 

— Să fii m.ta sănătos, răspunseră boierii. 

— Am auzit, urmă Alexandru, de bîntuirile ţării şi am venit s-o mîntui; știu că ţara m-așteaptă cu bucurie. 


— Să nu bănuiești, măria-ta, zise Moţoc, ţara este liniștită și poate că măria-ta ai auzit lucrurile precum nu sînt; căci 
așa este obiceiul norodului nostru, să facă din ţînţar armăsar. Pentru aceea obștia ne-au trimis pre noi să-ţi spunem că 


norodul nu te vrea, nici te iubeşte și m.ta să te întorci înapoi ca... 

— Dacă voi nu mă vreţi, eu vă vreau, răspunse Lăpuşneanul, a căruia ochi scîntieră ca un fulger, și dacă voi nu mă 
iubiţi, eu vă iubesc pre voi și voi merge ori cu voia, ori fără voia voastră. Să mă-ntorc? Mai degrabă-și va întoarce 
Dunărea cursul îndărăpt. A! Nu mă vrea ţara? Nu mă vreţi voi, cum înţăleg? [1] 

— Solului nu 1 se taie capul, zise Spancioc; noi sîntem datori a-ţi spune adevărul. Boierii sînt hotărîți a pribegi la 
unguri, la leși și la munteni, pe unde au toţi rude şi prieteni. Vor veni cu oști streine şi vai de biata ţară cînd vom 


avea războaie între noi și poate și măriei-tale nu-i va fi bine, pentru că domnul Tomșa... 


— Ticălos nu poate fi acel ce s-au învrednicit a se numi unsul lui Dumnezeu, zise Veveriţă. 

— Au doar nu sînt și eu unsul lui Dumnezeu? au doar nu mi-aţi jurat şi mie credinţă, cînd eram numai stolnicul 
Petre? Nu m-aţi ales voi? Cum au fost oblăduirea mea? Ce sînge am vărsat? Care s-au întors de la ușa mea, fără să 
cîştige dreptate și mîngîiere? Și însă, acum nu mă vreţi, nu mă iubiți? Ha! ha! ha! 

Ridea; mușchii i se suceau în rîsul acesta și ochii lui hojma clipeau. 


— Cu voia măriei-tale, zise Stroici, vedem că moşia [2] noastră a să cadă de isnoavă în călcarea păgînilor. Cînd astă 


negură de turci va prăda și va pustii ţara, pe ce vei domni măria-ta? 
— ȘI cu ce vei sătura lăcomia acestor cete de păgîni ce aduci cu măria-ta? adăogi Spancioc. 


— Cu averile voastre, nu cu banii ţăranilor pre care-i jupiţi voi. Voi mulgeţi laptele ţării, dar au venit vremea să vă 
mulg și eu pre voi. Destul, boieri! Intoarceţi-vă și spuneţi celui ce v-au trimis ca să se ferească să nu dau peste el, de 


nu vrea să fac din ciolanile lui surle şi din pelea lui căptuşeală dobelor mele. 
Boierii ieșiră mîhniţi; Moţoc rămase. 
— Ce-ai rămas? întrebă Lăpuşneanul. 


— Doamne! Doamne! zise Moţoc, căzînd în genunchi, nu ne pedepsiţi pre noi după fărădelegile naostre! Adă-ţi 
aminte că ești pămîntean [3], adă-ţi aminte de zisa scripturei și iartă greșiţilor tăi! Cruţă pre biata ţară. Doamne! 
sloboade oștile aceste de păgâni; vină numai cu cîți moldoveni ai pe lîngă măria-ta și noi chizeșluim că un fir de păr 
nu se va clăti din capul înălțimei-tale; și de-ţi vor trebui oști, ne vom înarma noi cu femei și copii, vom rădica ţara în 
picioare, vom rădica slugile și vecinii noştri. Încredi-te în noi! 

— Să mă-ncred în voi? zise Lăpuşneanul înțelegînd planul lui. Pesemne gîndești că eu știu zicătoarea [4] 
moldovenească: „Lupul părul schimbă, iar năravul ba“? Pesemne nu vă cunosc eu și pre tine mai vîrtos? Nu ştiu, că 
fiind mai mare peste oștile mele, cum ai văzut că m-au biruit, m-ai lăsat? Veveriţă îmi este vechi duşman, dar încăi 
niciodată nu s-au ascuns; Spancioc este încă tînăr, în inima lui este iubire de moșie; Îmi place a privi sumeţia lui, pre 
care nu se silește a o tăinui. Stroici este un copil, care nu cunoaște încă pre oameni, nu știe ce este îmbunarea și 
minciuna; lui i se par că toate paserile ce zboară se mănîncă. Dar tu, Moţoace? învechit în zile rele, deprins a te 
ciocoi la toți domnii, ai vîndut pre Despot, m-ai vîndut și pre mine, vei vinde și pre Tomșa; spune-mi, n-aș fi nătărău 
de frunte, cănd m-aș încrede în tine? Eu te iert însă, c-ai îndrăznit a crede că iar mă vei putea înșela, și îţi făgăduiesc 
că sabia mea nu se va mînji în sîngele tău; te voi cruța, căci îmi ești trebuitor, ca să mă ușurezi de blăstemurile 


norodului. Sînt alţi trîntori de care trebuie curăţit stupul. 


Moţoc îi sărută mîna, asemenea cînelui care, în loc să mușce, linge mîna care-l bate. EI era mulțămit de făgăduinţa ce 
cîștigase; știa că Alexandru-vodă a să aibă nevoie de un intrigant precum el. Deputaţii erau porunciți de Tomșa, ca 
neputînd înturna pre Lăpuşneanul din cale, să-şi urmeze drumul la Constantinopol, unde, prin jalobe şi dare de bani, 
să mijlocească mazilia lui. Dar văzînd că el venea cu însuși învoirea Porții; pe de alta, sfiindu-se a se întoarce fără 
nici o ispravă la Tomșa cerură voie să rămiie a-l întovărăși. Acesta era planul lui Moţoc ca să se poată lipi de 


Lăpuşneanul. Voia li se dete. 


Ai să dai samă, doamnă!... 


Tomșa, nesimţindu-se în stare a se împotrivi, fugise în Valahia și Lăpuşneanul nu întâlnise nici o împiedicare în 
drumul său. Norodul pretutindene îl întîmpina cu bucurie și nădejde, aducîndu-și aminte de întăia lui domnie, în care 


el nu avusese vreme a-și dezvălui urîtul caracter. 
Boierii însă tremurau. Ei aveau două mari cuvinte a fi îngrijiţi: ştiau că norodul îi urăște, și pre domn că nu-i iubește. 


Indată ce sosise, Lăpuşneanul porunci să împle cu lemne toate cetățile Moldaviei, afară de Hotin şi le arse, vrînd să 
strice prin aceasta azilul nemulțămiților, carii de multe ori, subt adăpostul zidurilor acestora, urzeau comploturi și 
aţițau revolte. Ca să sece influința boierilor și să stîrpească scuiburile feudalităţii, îi despoia de averi sub feluri de 


pretexte, lipsindu-i cu chipul acesta de singurul mijloc cu care puteau ademeni și corumpe pre norod. 

Dar nesocotind de ajuns planul acesta, îi omorea din cînd în cînd. La cea mai mică greșeală dregătorească, la cea mai 
mică plîngere ce i s-arăta, capul vinovatului se spînzura în poarta curţii, cu o ţidulă vestitoare greșalei lui, adevărate 


sau plăsmuite și el nu apuca să putrezească, cînd alt cap îi lua locul. 


Nime nu îndrăznea a grăi împotriva lui, cu cît mai vîrtos a lucra ceva. O gvardie numeroasă de lefecii albanezi, serbi, 
unguri, izgoniți pentru relele lor fapte, îşi aflaseră scăpare lîngă Alexandru, care, plătindu-i bine, îi avea hărăziţi; iar 
oștile moldovene, sub căpitani creature a lui, le ţinea pe margeni; slobozînd însă pre ostași pe la casele lor, le 
mărginise în puţin număr. 

Întru o zi el se primbla singur prin sala palatului domnesc. Avusese o lungă vorbă cu Moţoc, care intrase iar în favor 
şi care ieșea, după ce îi înfăţoșăse planul unei nouă contribuţii. Se părea neastîmpărat, vorbea singur şi se cunoștea că 


meditează vreo nouă moarte, vreo nouă daună, cînd o ușă laturalnică deschizîndu-se, lăsă să intre doamna Ruxanda. 


La moartea părintelui ei, bunului Petre Rareş, care — zice hronica — cu multă jale și mîhniciune a tuturor s-au 
îngropat în sf. monastirea Probota, zidită de el, Ruxanda rămăsese în fragedă vîrstă, sub tuturatul a doi frați mai mari, 
Iliaș și Ştefan. Iliaș, urmînd în tronul părintelui său, după o scurtă și desfrînată domnie, se duce la Constantinopol, 
unde îmbrățţoșă mahometismul și în locul lui se sui pe tron Ştefan. Acesta fu mai rău decît fratele său; începu a sili 
pre străini și pre catolici a-și lepăda relegea, şi multe familii bogate ce se locuiseră în ţară pribegiră din pricina 
aceasta, aducînd sărăcie pămîntului și cădere negoţului. Boierii care, cei mai mulți, era încuscriţi cu polonii și cu 
ungurii, se supărară, și corăspunzîndu-se cu boierii pribegi, hotărîră pieirea lui. Poate ar fi mai întârziat a-şi pune în 
lucrare planul, dacă desfrînarea lui nu l-ar fi grăbit. „Nu hălăduia de răul lui nici o jupîneasă, dacă era frumoasă, “, 
zice hronicarul în naivitatea sa. Într-o zi, cînd se afla la Țuţora, nemaiaşteptînd sosirea boierilor pribegi, boierii ce 


erau cu dînsul, ca să nu-l scape, au tăiat frînghiile cortului sub carele el ședea şi, dînd năvală, l-au ucis. 


Acum numai Ruxanda rămăsese din familia lui Petru Rareş și pre dînsa boierii ucigași o hotărîseră a fi soţie un 
oarecărui numit Jolde, pre care ei îl alesesără de domn. Dar Lăpuşneanul, ales de boierii pribegi, întîmpinînd pre 
Joldea, îl birui și prinzîndu-l îi tăie nasul și-l dete la călugărie; și ca să tragă inimile norodului în care via încă 
pomenirea lui Rareș, se însură și luă el pre fiica lui. 

Astfel gingașa Ruxanda ajunsesă a fi parte biruitorului. 


Cînd intră în sală, ea era îmbrăcată cu toată pompa cuvenită unii soţii, fiice și surori de domn. 


Peste zobonul [5] de stofă aurită, purta un benișel de felendreș [6] albastru blănit cu samur, a căruia mînice atîrnau 
dinapoi; era încinsă cu un colan de aur, ce se închia cu mari paftale de matostat, împregiurate cu petre scumpe; iar pe 
grumazii ei atîrna o salbă de multe șiruri de margaritar. Şlicul de samur, pus cam într-o parte, era împodobit cu un 
surguci alb și sprijinit cu o floare mare de smaragde. Părul ei, după moda de atuncea, se împărțea despletit pe umerii 
și spatele sale. Figura ei avea acea frumuseţă care făcea odinioară vestite pre femeile României și care se găsește rar 
acum, degenerînd cu amestecul naţiilor străine. Ea însă era tristă și tînjitoare, ca floarea espusă arșiţii soarelui, ce nu 
are nimică s-o umbrească. Ea văzuse murind pre părinţii săi, privise pre un frate lepădîndu-şi relegea și pre celălalt 
ucis; și mai întăi hotărâtă de obştie a fi soţia lui Jolde (pre care nici îl știa), acum fusese silită de aceeași obștie, care 
dipoza de inima ei făr-a o mai întreba, a da mîna lui Alexandru-vodă, pre care cinstindu-l și supuindu-i-se ca unui 
bărbat, ar fi voit să-l iubească, dacă ar fi aflat în el cât de puţină simţire omenească. 

Apropiindu-se, se plecă și-i sărută mîna. Lăpuşneanul o apucă de mijloc, şi rădicînd-o ca pre o pană, o puse pe 
genunchii săi. 

— Ce veste, frumoasa mea doamnă? zise el sărutînd-o pre frunte; ce pricină te face astăzi, cînd nu-i sărbătoare, a-ţi 


lăsa fusele? Cine te-au trezit așa de dimineaţă? 


— Lacrimilor jupîneselor văduve care se varsă la ușa mea și care strigă răsplătire la domnul Hristos și la sfînta 


născătoare, pentru sîngele care verși. 
Lăpuşneanul, posomorîndu-se, desfăcu braţele; Ruxanda căzu la picioarele lui. 


— O, bunul meu domn! viteazul meu soţ! urmă ea, destul! Ajungă atîta sînge vărsat, atîte văduvii, atîţa sărimani [7] ! 


Gîndeşte că măria-ta ești prea puternic și că niște săraci boieri nu-ţi pot strica. Ce-ţi lipsește măriei-tale! N-ai cu 

nime război; ţara este liniștită și supusă. Eu, Dumnezeu știe! cît te iubesc! și copiii măriei-tale sînt frumoși și tineri. 
Judecă că după viaţă este și moarte și că măria-ta ești muritor și ai să dai seamă! Pentru că, cu monăstirile nu se 
răscumpără sîngele, ci mai ales ispitești și înfrunţi pre Dumnezeu, socotind că făcînd biserci îl poţi împăca, și... 

— Muiere nesocotită! strigă Lăpuşneanul sărind drept în picioare și mîna lui, prin deprindere, se răzăma pe junghiul 
[8] din cingătoarea sa; dar îndată, stăpînindu-se, se plecă și, rădicînd pre Ruxanda de jos: 

— Doamna mea! îi zise, să nu-ţi mai scape din gură astfel de vorbe nebune, că, zău, nu știu ce se poate întîmpla. 
Mulţămeşte sfîntului mare mucenic Dimitrie izvorttorul de mir, a cărui hram se prăznuiește la biserica ce noi i-am 
făcut la Pîngăraţi, că ne-au oprit de a face un păcat, aducîndu-ne aminte că eşti mama copiilor noștri. 

— De aş ști că mă vei și omori, nu pot să tac. Ieri, cînd voiam să intru, o jupîneasă cu cinci copii s-au aruncat 
înaintea rădvanului [9] meu și m-au oprit arătîndu-mi un cap țintuit în poartea curţii; „Ai să dai seamă, doamnă! îmi 
zise, că lași pre bărbatul tău să ne taie părinţii, bărbaţii și fraţii... Uită-te, doamnă, acesta-i bărbatul meu, tatăl 
copiilor acestora, care au rămas săraci! Uită-te!“ și îmi arăta capul sîngeros și capul se uita la mine grozav! Ah! 


Stăpîne! de atunci neîncetat văd capul acela și mi-e tot frică! Nu pot să mă odihnesc. 

— Şi ce vrei? întrebă Lăpuşneanul zîmbind. 

— Vreau să nu mai verși sînge, să încetezi cu omorul, să nu mai văd capete tăiete, să sare inima din mine. 

— Îţi Făgăduiesc că de poimîne nu vei mai vedea, răspunse Alexandru-vodă; şi mîne îţi voi da un leac de frică. 
— Cum? ce vrei să zici? 


— Mine vei vedea. Acum, dragă doamnă, du-te de-ţi vezi copiii și caută de casă cum se cuvine unei bune gospodine 


și pune la cale să ne gătească un ospăț, căci mîne dau masă mare boierilor. 

Doamna Ruxanda ieși după ce iarăși îi sărută mîna. 

Bărbatul său o pitrecu pînă la ușă. 

— Ei! pus-ai toate la cale? întrebă el, viind grabnic cătră armaşul său, care intrase atunce. 
— Tot este gata. 

Dar oare vor veni? 


— Vor veni. 


Capul lui Moţoc vrem... 


De cu seară se făcuse de știre tuturor boierilor să se adune a doua zi, fiind sărbătoare, la mitropolie, unde era să fie și 
domnul, ca să asculte liturghia și apoi să vie să prînzească la curte. Cînd sosi Alexandru-vodă, sfînta slujbă începuse 
şi boierii erau toți adunaţi. Împotriva obiceiului său, Lăpuşneanul, în ziua aceea, era îmbrăcat cu toată pompa 
domnească. Purta corona Paleologilor și peste dulama poloneză de catifea roșie, avea cabaniţa turcească. Nici o armă 
nu avea alta decît un mic junghi cu plăselele de aur; iar printre bumbii dulămii se zărea o zea de sîrmă. După ce a 
ascultat sf. slujbă, s-a coborît din strană, s-a închinat pe la icoane și, apropiindu-se de racla sf. loan cel nou, s-a 
plecat cu mare smerenie și a sărutat moaștele sfîntului. Spun că in minutul acela el era foarte galben la faţă și că racla 
sfîntului ar fi tresărit. După aceasta, suindu-se iarăși în strană, se înturnă către boieri și zise: „Boieri dumneavoastră! 
De la venirea mea cu a doua domnie și pînă astăzi, am arătat asprime către mulți; m-am arătat cumplit, rău, vărsînd 
sîngele multora. Unul Dumnezeu știe de nu mi-a părut rău și de nu mă căiesc de aceasta; dar dumneavoastră știți că 
m-a Silit numai dorinţa de a vedea contenind gîlcevirile și vînzările unora și altora, care ţinteau la răsipa ţării și la 
peirea mea. Astăzi sînt altfel trebile. Boierii și-au venit în cunoștiință; au văzut că turma nu poate fi fără păstor, 
pentru că zice mântuitorul; „Bate-voi păstorul, și se vor împrăștia oile“. Boieri dumneavoastră! Să trăim de acum în 
pace, iubindu-ne ca nişte fraţi, pentru că aceasta este una din cele zece porunci: „Să iubeşti pre aproapele tău ca însuți 
pre tine și să ne iertăm unii pre alții, pentru că sîntem muritori, rugîndu-ne Domnului nostru lisus Hristos — își făcu 
cruce — să ne ierte nouă greșalele, precum iertăm și noi greșiţilor noștri.“. Sfirșind această deșănțată cuvîntare, 


merse în mijlocul bisăricii și, după ce se închină iarăși, se înturnă spre norod în față, în dreapta și în stînga, zicînd: 

— lertaţi-mă, oameni buni și boieri dumneavoastră! 


— Dumnezeu să te ierte, măria-ta! răspunseră toţi, afară de doi juni ce sta gînditori, răzămaţi de un mormînt lîngă 
ușă, însă nime nu le-a luat seama. Lăpuşneanul ieși din biserică, poftind pre boieri să vie ca să ospăteze împreună; și 


încălecînd, se înturnă la palat. Toţi se împrăștiară. 
— Cum îți pare? zise unul din boierii care i-am văzut că nu iertase pre Alexandru-vodă. 


— Te sfătuiesc să nu te duci astăzi la dînsul la masă, răspunse celălalt; și se amestecară în norod. Aceşti erau 
Spancioc și Stroici. La curte se făcuse mare gătire pentru ospăţul acesta. Vestea se împrăștiase că domnul se 
împăcase cu boierii și boierii se bucurau de o schimbare ce le da nădejde că vor putea ocupa iarăși posturi, ca să 
adune nouă avuţii din sudoarea ţăranului. Cît pentru norod, el era indiferent; el din împăcarea aceasta nu aștepta 
vreun bine, nici prepunea vreun rău. Norodul se învoia cu oblăduirea lui Alexandru-vodă; cîrtea numai asupra 
ministrului său Moţoc, care întrebuința creditul ce-l avea la domn, spre împilarea gloatei. Căci, deşi era necontenite 
jalobele obştiei pentru jăfuirile lui Moţoc, Lăpuşneanul sau nu răspundea, sau nu le asculta. Ceasul prînzului 
apropiindu-se, boierii începură a veni călări, întovărășiţi fieștecare de cîte două-trei slugi. Luau seamă însă că curtea 
era plină de lefecii înarmaţi și că patru tunuri sta îndreptate spre poartă; dar socoteau că sînt puse pentru a serba, 
după obicei, ceremonia prin salve. Unii poate că şi prepuneau vreo cursă, dar odată intrînd, nu se mai putea înturna: 
căci porţile erau străjuite și păzitorii porunciţi a nu lăsa să iasă nime. Adunîndu-se, boierii, 47 la număr, Lăpuşneanul 
se puse în capul mesii, avînd în dreapta pre logofătul Trotușan și în stînga pre vornicul Moţoc. Începură a zice [10] 
din surle: și bucatele se aduseră pe masă. În Moldavia, pe vremea aceea, nu se introdusese încă moda mîncărilor 
alese. Cel mai mare ospăț se cuprindea în cîteva feluri de bucate. După borşul polonez, veneau mîncări grecești ferte 
cu verdeţuri, care pluteau în unt; apoi pilaful turcesc, şi, în sfîrşit, fripturile cosmopolite. Pînza mesii şi șervetele erau 
de filaliu [11] ţesute în casă. Tipsiile pe care aduceau bucatele, talgerile și păharele erau de argint. Pe lîngă părete sta 
aşezate în rînd mai multe ulcioare pîntecoase, pline de vin de Odobeşti și de Cotnar și la spatele fieștecăruia boier 
dvorea cîte o slugă, care dregea [12]. Toate aceste slugi erau înarmate. În curte, pe lîngă două junci și patru berbeci 
fripţi, erau trei poloboace desfundate, pline de vin; slujitorii mîncau și beau; boierii mîncau și beau. Acum capetele 
începuseră a se înfierbînta; vinul își făcea lucrare. Boierii închinau și urau pre domn cu vivate zgomotoase, la care 
răspundeau lefeciii prin chiote şi tunurile prin bubuit. Acum era aproape a se scula de la masă, cînd Veveriţă ridică 


paharul și închinînd zise: 


— Să trăiești întru mulți ani, măria-ta! să stăpînești ţara în pace și milostivul Dumnezeu să te întărească în gîndul ce 
al pus de a nu mai strica pre boieri și a bîntui norodul... N-apucă să sfiîrșească, căci buzduganul armașului, lovind-l 
drept în frunte, îl oborî la pămînt. 

— A! voi ocăriți pre domnul vostru! strigă acesta; la ei, flăcăi! În minut, toți slujitorii de pe la spatele boierilor, 
scoţînd junghiurile, îi loviră; şi alţi ostași, aduși de căpitanul de lefecii, intrară și năpustiră cu sabiile în ei. Cît pentru 
Lăpuşneanul el luasă pre Moţoc de mînă și se trăsesă lîngă o fereastră deschisă, de unde privea măcelăria ce 
începuse. El rîdea; iar Moţoc, silindu-se a rîde ca să placă stăpînului, simţea părul zburlindu-i-se pe cap şi dinții săi 
clănțănind. Și cu adevărat era groază a privi această scenă sîngeroasă. Închipuiască-și cineva într-o sală de cinci 
stînjeni lungă şi de patru lată, o sută și mai mulți oameni ucigași și hotărâți spre ucidere, călăi și osîndiţi, luptîndu-se, 
unii cu furia deznădejdei, și alţii cu aprinderea beţiei. Boierii, neavînd nici o grijă, surprinși mișălește pe din dos, fără 
arme, cădeau făr-a se mai împotrivi. Cei mai bătrîni mureau făcîndu-și cruce; mulți însă din cei mai juni se apărau cu 
turbare; scaunele, talgerele, tacîmurile mesii se făceau arme în mîna lor; unii, deși răniţi, se încleștau cu furie de gîtul 
ucigașilor şi, nesocotind rănele ce priimeau, îi strîngeau pîn-îi înădușeau. Dacă vreunul apuca vreo sabie, își vindea 
scump viaţa. Mulţi lefecii periră, dar în sfîrșit nu mai rămasă nici un boier viu. Patruzeci și șepte de trupuri zăceau pe 
parchet! În lupta Și trînta aceasta, masa se răsturnase; ulcioarele se spărseseră şi vinul amestecat cu sînge făcuse o 
baltă pe lespezile salei. Odată cu omorul de sus, începuse uciderea și în curte. Slugile boierilor, văzîndu-se lovite fără 
veste de soldaţi, plecară de fugă. Puţini care scăpară cu viaţă, apucînd a sări peste ziduri, dasă larmă pe la casele 
boierilor; și invitînd pre alte slugi și oameni boierești, burzuluiseră norodul și tot orașul alergase la poarta curţii, pre 


care începuse a o tăia cu protivire. Gloata se întărîta din mult mai mult. Lăpuşneanul, pre care îl înștiinţase de 


Alexandru Lăpușneanu 


pornirea norodului, trimise pre armașul să-i întrebe ce vor și ce cer? Armașul ieși. 


— Ei, vornice Moţoace, zise apoi înturnîndu-se spre acesta, spune, n-am făcut bine că m-am mâîntuit de răii aceştii și 


am scăpat ţara de o așa rîie? 


— Măria-ta, ai urmat cu mare înțelepciune, răspunse mîrșavul curtezan; eu de mult aveam de gînd să sfătuiesc pre 
m.ta la aceasta, dar văd că înțelepciunea măriei-tale au apucat mai nainte și ai făcut bine că i-ai tăiat; pentru că... 
fiindcă... era să... — Văd că armașul întârzie, zise Lăpuşneanul curmînd pre Moţoc, care se învălmășea în vorbă. 
Imi vine să poruncesc să deie cu tunurile în prostimea acea. Ha, cum socoți și dumneata? 

— Aşa, așa, să-i împuște cu tunurile; nu-i vreo pagubă c-or muri cîteva sute de mojici, de vreme ce au perit atîța 
boieri. Da, să-i omare de istov. 

— M-aşteptam s-aud asemene răspuns, zise cu oțărtre Lăpuşneanul, dar să vedem întăi ce vror. În vremea aceasta, 
armașul se suise pe poarta curții și, făcînd semn, strigă: 

— Oameni buni! Măria-sa vodă întreabă ce vreţi și ce ceriţi? si pentru ce aţi venit așa cu zurba? Prostimea rămasă cu 
gura căscată. Ea nu se aștepta la asemenea întrebare. Venise fără să ştie pentru ce au venit și ce vrea. Începu a se 
strînge în cete, cete, și a se întreba unii pe alţii ce să ceară. În sfîrșit începură a striga: 

— Să micşureze dăjdiile! — Să nu ne zapciască! 

— Să nu ne mai împlinească! — Să nu ne mai jăfuiască! 


— Am rămas săraci! — N-avem bani! — Ne i-au luat toți Moţoc! — Moţoc! Moţoc! — EI ne belește şi ne pradă! — 


EI sfătuieşte pre vodă! Să moară! 


— Moţoc să moară! — Capul lui Moţoc vrem! Acest din urmă cuvînt, găsind un eho în toate inimile, fu ca o 


schinteie electrică. Toate glasurile se făcură un glas și acest glas striga: „Capul lui Moţoc vrem“. 
— Ce cer? întrebă Lăpuşneanul, văzînd pre armașul intrînd. 
— Capul vornicului Moţoc, răspunse. 


— Cum? Ce? strigă acesta sărind ca un om ce calcă pe un șărpe; n-ai auzit bine, fîrtate! vrei să șuguiești, dar nu-i 


vreme de șagă. Ce vorbe sînt aceste? Ce să facă cu capul meu” îţi spun că ești surd; n-ai auzit bine! 


— Ba foarte bine, zise Alexandru-vodă, ascultă singur. Strigările lor se aud de aici. Într-adevăr, ostașii 
nemaiîmpotrivindu-se, norodul începuse a se căţăra pe ziduri, de unde striga în gura mare: „Să ne deie pe Moţoc! 


Capul lui Moţoc vrem!“ 


— Oh! păcătosul de mine! strigă ticălosul. Maică preacurată fecioară, nu mă lăsa să mă prăpădesc!... Dar ce le-am 
făcut oamenilor acestora? Născătoare de Dumnezeu, scapă-mă de primejdia aceasta și mă jur să fac o biserică, să 
postesc cît voi mai ave zile, să ferec cu argint icoana ta cea făcătoare de minuni de la monăstirea Neamţului!... Dar, 
milostive doamne, nu-i asculta pre niște proști, pre niște mojici. Pune să deie cu tunurile într-înșii... Să moară toți! 


Eu sînt boier mare; ei sînt niște proşti! 


— Proști, dar mulți, răspunse Lăpușneanul cu sînge rece; să omor o mulțime de oameni pentru un om, nu ar fi păcat? 
Judecă dumneata singur. Du-te de mori pentru binele moșiei dumitale, cum ziceai însuți cînd îmi spuneai că nu mă 
vrea, nici nu mă iubește ţara. Sînt bucuros că-ți răsplăteşte norodul pentru slujba ce mi-ai făcut, vînzîndu-mi oastea 


lui Anton Sechele [13] şi mai pe urmă lăsîndu-mă si trecînd în partea Tomșii. 


— Oh! nenorocitul de mine! strigă Moţoc smulgîndu-și barba, căci de pe vorbele tiranului înţelegea că nu mai este 
scăpare pentru el. Încai lăsaţi-mă să mă duc să-mi pun casa la cale! fie-vă milă de jupîneasa și de copilașii mei! 
lăsaţi-mă să mă spoveduiesc! Și plîngea, şi ţipa, şi suspina. 

— Destul! strigă Lăpuşneanul, nu te mai boci ca o muiere! fii român verde. Ce să te mai spoveduieşti? Ce-i să spui 
duhovnicului? că ești un tîlhar și un vînzător? Asta o ştie toată Moldova. Haide! luați-l de-l dați norodului şi-i 
spuneţi că acest fel plăteşte Alexandru-vodă celor ce pradă ţara. Îndată armaşul și căpitanul de lefecii începură a-l 
târî. Ticăitul boier răcnea cît putea, vrînd să se împotrivească; dar ce puteau bătrînile lui mîni împotriva acelor patru 


braţe zdravane care-l trăgeau! Vrea să se sprijinească în picioare, dar se împedeca de trupurile confraţilor săi și 


Alexandru Lăpușneanu 


luneca pe sîngele ce se închegase pe lespezi. În sfîrșit puterile îi slăbiră, şi sateliții tiranului, ducîndu-l pe poarta 
curții mai mult mort decît viu, îl îmbrînciră în mulțime. Ticălosul boier căzu în braţele idrei acestei cu multe capete, 


care întru o clipală îl făcu bucăţi. 
— lată cum plătește Alexandru-vodă la cei ce pradă ţara! ziseră trimiși tiranului. 


— Să trăiască măria-sa vodă! răspunse gloata. Și mulțămindu-se de astă jertfă, se împrăștii. În vreme ce nenorocitul 
Moţoc perea acest fel, Lăpuşneanul porunci să rădice masa și să strîngă tacîmurile; apoi pusă să răteze capetele 
ucișilor şi trupurile le aruncă pe fereastră. După aceea, luînd capetele, le așăză în mijlocul mesii pe încet şi cu 
rînduială, puind pe ale celor mai mici boieri dedesubt și pe a celor mai mari deasupra, după neam şi după ranguri, 
pînă ce făcu o piramidă de patruzeci și șepte căpăţine, vîrful căria se închia prin capul unui logofăt mare. Apoi, 
spălîndu-se pe mîni, merse la o ușă lăturalnică, trase zăvorul și drugul de lemn care o închidea și intră în 
apartamentul doamnei. De la începutul tragediei acestia, doamna Ruxanda, neștiind nimic de cele ce se petrecea, era 
îngrijită. Ea nu putea afla pricina zgomotului ce auzise, căci, după obiceiul vremii de atunci, femeile nu ieșeau din 
apartamentul lor și slujnicele nu puteau risca în mijlocul unei oștimi ce nu cunoștea ce este disciplina. Una din ele, 
mai îndrăzneață, ieşind, auzise vorbă că este zurba asupra lui vodă şi adusese această veste stăpînei sale. Buna 
doamnă, temîndu-se de furia norodului, era spăriată, și cînd a intrat Alexandru, a găsit-o rugîndu-se dinaintea 
icoanei, avînd copiii pe lîngă dînsa. 

— A! strigă ea, slavă Maicei Domnului că te văd! Mi-au fost tare frică. 

— Pentru aceea, precum ţi-am făgăduit, ţi-am gătit un leac de frică. Vină cu mine, doamnă. 


— Dar ce țipete, ce strigări se auzeau? 


— Nimic. Slujitorii s-au fost luat la sfadă, dar s-au liniștit. Zicînd aceste, luă pre Ruxanda de mînă și o aduse în sală. 
Întru vederea grozavii privelişti, ea slobozi un ţipet strașnic și leşină. 
— Femeia tot femeie, zise Lăpuşneanul zîmbind; în loc să se bucure, ea se sparie. Și luînd-o în braţe, o duse în 


apartamenturile ei. Apoi înturnîndu-se iarăşi în sală, găsi pre căpitanul de lefecii și pre armașul așteptîndu-l. 


— Tu pune să arunce peste zid hoiturile cînilor acestora, iar titvele să le înșire pre zid, zise lefeciului. Iar tu, 
adresîndu-se către armaș, să-mi pui mîna pe Spancioc şi pe Stroici. Însă Stroici și Spancioc erau acum aproape de 


Nistru. Gonașii îi ajunseră tocmai cînd treceau hotarul: 


— Spuneţi celui ce v-au trimis, strigă cătră e1 Spancioc, că ne vom vedea pîn-a nu muri! 


De mă voi scula, pre mulţi am să popesc și eu... 


Patru ani trecuseră de la scena aceasta, în vremea cărora Alexandru-vodă, credincios făgăduinței ce dase doamnei 
Ruxandei, nu mai tăiese nici un boier. Dar pentru ca să nu uite dorul lui cel tiranic de a vedea suferiri omeneşti, 


născoci feluri de schingiuiri. 


Scotea ochi, tăia mîni, ciuntea şi seca pe care avea prepus; însă presupusurile lui erau părelnice, căci nime nu mai 


cuteza a cîrti cît de puţin. 


Cu toate aceste, era neliniștit, căci nu putuse pune mîna pe Spancioc și pe Stroici, care ședeau la Cameniţă, aşteptînd 
și pîndind vreme. Deşi avea doi gineri grafi cu mare influință la Curtea Polonei, era îngrijit de acești doi boieri, să nu 
învite pre poloni, care nu căutau decît pretexte, spre a întra în Moldavia; dar acești doi români erau prea buni patrioți 


ca să nu judece că războiul şi venirea oștilor străine ar fi fost peirea patriei. 


Lăpuşneanul le scrisese în mai multe rînduri ca să vie, legîndu-se prin cele mai mari jurăminte că nu le va face 
NIMmIcă, dar ei știau cît preţuieşte jurământul lui. Ca să-i privigheze mai de aproape, se mută în cetatea Hotinului, pre 
care o întări mai cu osăbire; însă aici se bolnăvi de lîngoare. Boala făcu răpezi înaintiri şi în curînd tiranul se văzu la 


ușa mormântului. 


În delirul frigurilor, i se părea că vede toate jertfele cruziei sale, fioroase și amenințătoare, îngrozindu-l şi chemîndu-l 


la judecata Dumnezeului dreptăţii. În deșert se învîrtea în patul durerii, căci nu putea afla ragaz. 

Chemînd pe mitropolitul Teofan, pre episcopi și pre boieri și spuindu-le că se simte sosit la sfîrșitul vieţii, își ceru 
iertare de la toţi, umilindu-se; pe urmă îi rugă să le fie milă de fiul său Bogdan, pre care îl lasă moștean scaunului și 
să-l ajute căci, fiind în fragedă vîrstă, încungiurat de puternici vrăjmaşi, nu se va pute apăra nici pre sine, nici pre 
ţară, de nu va fi unire între boieri şi de nu vor ave dragoste și supunere cătră domn. 

— Cât pentru mine, urmă a zice, de mă voi şi ridica din boala aceasta, sînt hotărît a mă duce la călugărire în 
monăstirea Slatina, unde să mă spăsesc, câte zile îmi va mai lăsa Dumnezeu. Deci, vă rog, părinţi arhierei, de mă veţi 


vedea aproape de moarte, să mă tundeţi călugăr... 


Nu putu vorbi mai mult. Convulsiile îl apucară și un leşin grozav ca moartea îi îngheţă trupul, încît mitropolitul și 
episcopii, crezînd că se sfărșește, îl călugăriră, puindu-i nume Paisie, dupre numele Petru, ce avea păn-a nu se face 


domn. 


După aceasta, salutînd pre doamna Ruxanda de regentă în vremea minorităţei fiului ei, proclamară pre Bogdan de 


domn. Apoi îndată porniră stafete pe la boierii din ţară şi emigraţi şi pe la capitanii oștilor. 
Abia amurgise cînd Stroici și Spancioc sosiră. 


Descălecînd pe la gazde, alergară cu pripă la cetate. Cetatea era mută și pustie ca un mormânt de urieş. Nu se auzea 
deciţ murmura valurilor Nistrului, ce izbea regulat stîncoasele ei coaste, sure și goale și strigătul monoton a ostașilor 
pe lungile lor lance. Suindu-se în palat, îi cuprinse nu puţină mirare neîntîlnind pre nime; în sfîrșit, o slugă le arătă 


camera bolnavului. Voind să intre, auziră un mare zgomot şi se opriră ca să asculte. 
Lăpuşneanul se trezise din letargia sa. 


Deschizînd ochii, văzu doi călugări stînd unul la cap şi altul la picioarele sale, neclintiţi ca două statuie de bronz; se 
uită pe dînsul şi se văzu coperit cu o rasă; pe căpătiiul său sta un potcap. Vru să rădice mîna și se împedecă în niște 
metanii de lînă. 1 se păru că visează și iarăși închise ochii; dar redeschizîndu-i peste puţin, văzu aceleși lucruri, 
metaniile, potcapul, călugării. 

— Cum te mai simţi, frate Paisie? îl întrebă unul din monahi, văzîndu-l că nu doarme. 


Numele acesta îi aduse aminte de toate cele ce se petrecuseră. Sîngele într-însul începu a ferbe și, sculîndu-se pe 
jumătate: 

— Ce pocitănii sînt aceste? strigă. A! voi vă jucaţi cu mine! Afară, boaite! leșiţi! că pre toţi vă omor! Şi căuta o armă 
pe lîngă el, dar negăsind decît potcapul îl azvîrli, cu mînie în capul unui călugăr. 

Întru auzul strigărilor lui, doamna cu fiul ei, mitropolitul, boierii, slugile întrară toți în odaie. 

Chiar atunci cei doi boieri veniseră și sta ascultînd la ușă. 

— A! voi m-aţi călugărit, striga Lăpuşneanul cu glas răgușat și spărios; gîndiţi că veţi scăpa de mine? Dar să vă iasă 
din minte! Dumnezeu sau dracul mă va însănătoşa, și... 

— Nenorocite, nu huli! îl curmă mitropolitul; uiţi că ești în ceasul morţii! Gîndește, păcătosule, că ești monah; nu 
mai ești domn! Gîndește că prin hulele și strigările tale sparii pre astă femeie nevinovată și pre acest copil în care 


razemă nădejdea Moldaviei... 


— Boaită fățarnică! adăogă bolnavul, zbuciumîndu-se a se scula din pat; tacă-ţi gura; că eu, care te-am făcut 
mitropolit, eu te dezmitropolesc. M-aţi popit voi, dar de mă voi îndrepta, pre mulți am să popesc şi eu! [14] Iar pre 
căţeaua asta voi s-o tai în patru bucăţi împreună cu ţîncul ei, ca să nu mai asculte sfătuirile boaitelor și a dușmanilor 
mei... Minte acela ce zice că sînt călugăr! Eu nu sînt călugăr, sînt domn! Sînt Alexandru-vodă!... Săriți, flăcăi! 
Unde-s voinicii mei?... Daţi! daţi de tot! Eu vă poruncesc. Ucideţi-i pre toţi... Nici unul să nu scape. ...A! 
mă-năduș!... Apă! apă! apă! — și căzu răsturnat pe spate, hîrcîind de turbare și de mînie. 

Doamna și mitropolitul ieșiră. La ușă îi întîmpinară Stroici și Spancioc. 

— Doamnă! zise Spancioc apucînd de mînă pe Ruxanda, omul acesta trebuie să moară numaideciît. Iată un praf, 


pune-l în băutura lui... 


— Otravă! strigă ea, înfiorîndu-se. 


Alexandru Lăpușneanu 


— Otravă, urmă Spancioc. De nu va muri îndată omul acesta, viața măriei-tale și a copilului acestui este în 


primejdie. Destul a trăit tatăl și destule a făcut. Moară tatăl ca să scape fiul. 

O slugă ieși. 

— Ce este? întrebă doamna. 

— Bolnavul s-a trezit și cere apă şi pre fiul său. Mi-au zis să nu mă duc fără el. 
— Oh! vrea să-l omoare, răcni diuoasa mumă, strîngînd cu furie copilul la sîn. 


— Nu-i vreme de stat în gînduri, doamnă, adăogi Spancioc. Adă-ţi aminte de doamna lui Ștefăniţă-vodă [15] şi alege 


între bărbat și între fiiu. 
— Ce zici, părinte! zise sărmana femeie, înturnîndu-se cu ochi lăcrîmători spre mitropolitul. 


— Crud și cumplit este omul acesta, fiica mea; Domnul Dumnezeu să te povăţuiască. lar eu mă duc să gătesc tot 
pentru purcederea noastră cu noul nostru domn; și pre cel vechi, Dumnezeu să-l ierte şi să te ierte și pre tine. Zicînd 


aceste, cuviosul Teofan se depărtă. 


Ruxanda luă un pahar de argint plin de apă, pre care-l aducea sluga; și apoi, mahinalicește și silită mai mult de 


boieri, lăsă să cadă otrava în el. Boierii o împinseră în camera bolnavului. 
— Ce face? întrebă Spancioc pre Stroici, care crăpase ușa și se uita. 


— Întreabă de fiul său — zice că vrea să-l vadă — cere de băut — doamna tremură — îi dă paharul — nu vre să-l 


iaie!... 

Spancioc sări şi scoase junghiul din cingătoare. 

— Ba, îl ia, bea... Să-ţi fie de bine, măria-ta! 

Ruxanda ieși tremurîndă şi galbănă și, răzemîndu-se de părete: 

— Voi să daţi seamă înaintea lui Dumnezeu, zise suspinînd, că voi m-aţi făcut să fac acest păcat. 
Mitropolitul veni. 

— Să mergem, zise doamnei. 

— Dar cine va căuta de nenorocitul acesta? 

— Noi, răspunseră boierii. 

— Oh! părinte, ce mă făcuși să fac! zise doamna cătră mitropolitul și se duse cu el plîngînd. 
Amîndoi boierii intrară la bolnav. 


Otrava încă nu începuse a-și face lucrarea. Lăpuşneanul sta întins cu faţa în sus, liniștit, dar foarte slab. Cînd întrară 


boierii, el îi privi îndelung și necunoscîndu-i, îi întrebă cine sînt şi ce voiesc? 

— Eu sînt Stroici, răspunse acesta. 

— ȘI eu Spancioc, adăogi celalalt; și aceea ce voim este să te vedem pîn-a nu muri, cum ţi-am făgăduit. 
— Oh! vrăjmaşii mei! suspină Alexandru. 


— Eu sînt Spancioc, urmă acesta, Spancioc pre care ai vrut să-l tai, cînd ai ucis 47 de boieri și care a scăpat din 


ghearile tale! Spancioc, a cărui avere ai jăfuit-o, lăsîndu-i femeia şi copiii să cerşătorească pe la ușile creștinilor. 
— Ah! ce foc simt că mă arde, strigă bolnavul, apucîndu-se cu mîinile de pîntece. 
— Zi Acum slobozește, căci ai să mori. Otrava lucrează. 


— Oh! m-aţi otrăvit, nelegiuiţilor! Doamne! fie-ţi milă de sufletul meu! O, ce foc! Unde-i doamna? Unde-i copilul 


meu? 
— S-au dus şi te-au lăsat cu noi. 


— S-au dus și m-au lăsat! m-au lăsat cu voi! Oh! omorîți-mă, să scap de durere! Oh! înjunghe-mă tu, tu eşti mai 


tînăr, fie-ţi milă! scapă-mă de durerile ce mă sfîșie! înjunghe-mă! zise, înturnîndu-se spre Stroici. 

— Nu-mi voi spurca vitejescul junghi în sîngele cel pîngărit a unui tiran ca tine. 

Durerile creșteau. Otrăvitul se zbuciuma în convulsii. 

— Oh! strigă, îmi arde sufletul! oh! daţi-mi apă... daţi-mi ceva să beau! 

— lată, zise Stroici, luînd paharul de argint de pe masă; au rămas drojdiile otrăvii. Bea și te răcoreşte. 
— Ba; ba, nu, nu vreu, zise bolnavul strîngînd dinţii. 


Atunci Stroici îl apucă și-l ţinu neclintit; iar Spancioc, scoţînd cuțitul din teacă, îi descleşștă cu vîrful lui dinţii și îi 


turnă pe gît otrava ce mai era în fundul păharului. 
Lăpuşneanul, mugind ca un taur ce vede trunchiul şi securea ce a să-l lovească, voi a se-nturna cu faţa spre părete. 


— Ce, vrei să nu ne mai vezi? ziseră boierii. Ba, se cade spre osînda ta să ne priveşti; învaţă a muri, tu care știai 


numai a omorî. Și apucîndu-l amîndoi, îl ţineau nemișcat, uitîndu-se la el cu o bucurie infernală și mustrîndu-l. 


Nenorocitul domn se zvîrcolea în spasmele agoniei; spume făcea la gură; dinţii îi scrîșneau și ochii săi sîngeraţi se 
holbaseră; o sudoare înghețată, tristă a morţii prevestitoare, ieșea ca niște nasturi pe obrazul lui. După un chin de 


jumătate ceas, în sfîrşit, își dete duhul în mânile călăilor săi. 
Acest fel fu sfîrșitul lui Alexandru Lăpuşneanul, care lăsă o pată de sînge în istoria Moldaviei. 


La monastirea Slatina, zidită de el, unde e îngropat, se vede și astăzi portretul lui și a familiei sale. 


1 Miron Costin (n.a.) 

2 Patria (n.a.) 

3 Patriot (n.a.) 

4 Proverbul (n.a.) 

5 O haină lungă deschisă dinainte (n.a.) 

6 Catifea (n.a.) 

7 Orfani (n.a.) 

8 Un cuţit a căruia mîner se ascundea în teacă și care slujea spre înjunghierea dușmanului învins. În Franţia se numea 
mis6ricorde (n.a.) 

9 Un fel de caretă așezată pe dricuri (n.a.) 
10 A cînta — cuvînt vechi (n.a.) 

11 O țesătură foarte subțire (n.a.) 

12 Turna vin (n.a.) 

13 Vestut general ungur (n.a.) 

14 Miron Costin (n.a.) 

15 Miron Costin (n.a.) 


Sursele și contribuitorii articolului 


INI 


Sursele Şi contribuitorii articolului 


Alexandru Lăpușneanu Sursă: http://ro.wikisource.org/w/index.php?oldid=60897 Contribuitori: Alex:D, Andytr, Bogdan, Dferg, Gikii, Hoo man, Minisarm, Mishuletz, Mvelam, Rebel, 
Ventril2009, Watashi, 77 modificări anonime 


Licenţă 


Creative Commons Attribution-Share Alike 3.0 Unported 
http://creativecommons.org/licenses/by-sa/3.0/ 


